
Súlyosan halmozottan fogyatékos tanulók online oktatása

Kutatásomban a súlyosan-halmozottan fogyatékos tanulók online oktatását vizsgáltam, akik a sajátos nevelési igényű tanulók egy különleges csoportja, mely „az egész élet során fennálló állapot, amelyre jellemző, hogy a testi struktúrák károsodása következtében az alapvető humán funkciók – mint a kommunikáció, a mozgás, a megismerő funkciók, az érzékelés-észlelés és az önkiszolgálás – minimálisan két területén súlyos vagy legsúlyosabb mértékű funkciózavar tapasztalható.” (SNI irányelvek, OH, 2020, 132)
A járvány idején a személyes oktatást felváltó digitális oktatásra átállás nehézségeit és tapasztalatait igyekeztem felmérni a fejlesztő nevelés-oktatásban a szülők és pedagógusok körében egyaránt. Ha a tanuló nem képes az iskolában teljesíteni a tankötelezettségét, akkor a szakértői véleményben megfogalmazottak alapján fejlesztő nevelés-oktatásban részesülhet melynek három különböző formája lehetséges: az intézményben erre a célra létrehozott csoportban vagy a tanuló saját otthonában, esetleg abban az intézményben, ahol a személy ápolása, gondozása történik.
Mivel a téma sok szempontból új volt, nem sok szakirodalmi forrás állt rendelkezésemre, így leginkább a gyakorlat és munkám során szerzett tapasztalatokra és visszajelzésekre tudtam építeni. A tapasztalatokat - két külön szülői és pedagógusi – kérdőív segítségével gyűjtöttem össze és értékeltem ki.
Sok mindenre fény derült a válaszokból: a szülők és pedagógusok egyaránt úgy érezték, hogy ez az oktatási forma csak a gyerekek szinten tartására elegendő. A szülők kimondatlan jövőtől való félelme is előjött, mi lesz gyermekükkel, ha már nem lesz tanköteles? A kapcsolattartás fontossága szülő és pedagógus között megerősítésre került. A szülők jobban beleláttak a fejlesztés folyamatába és javult a Team szemlélet is pedagógus és szülő között.
Kutatásom végére sikerült megfogalmazni olyan javaslatokat, amik egy esetleges újabb járvány esetén segíthetik a fejlesztés folyamatát:
Egy olyan lista összeállítása, ami hasznos alkalmazásokat, módszereket, konkrét feladatokat tartalmaz.
Mivel nehézséget jelentett a családok számára a különböző segédeszközök hiánya, így felmerült ezek kölcsönözhetővé tétele, és az eszközök használatáról ismertető videók, leírások készítése, hogy a szülő tudja, melyik eszközt mire és hogyan kell célszerűen használni.
Úgy érzem sokkal közelebb kerültem az SHF tanulók nehézségeihez és bízom benne, hogy pedagógusként mindezt a megszerzett tudást be tudom építeni a fejlesztési folyamataimba. 



